Verkragtingsvraag: Matrieks was “onvoorbereid”Die vraag in die drama-eksamenvraestel. Foto verskaf Matrieks wat aanstoot geneem het oor ŉ vraag in ŉ drama-vraestel wat verband hou met babaverkragting, was onvoorbereid, het eksamen-owerhede Woensdag gesê. Umalusi, die eksterne Raad op Gehalteversekering, wat die vraestel goedgekeur het, het gesê dramatiese kuns is ŉ vak wat ten doel stel om leerlinge toe te rus deur hulle gedagtes vry te maak van skynheiligheid en vooroordeel. “Die feit dat sommige leerlinge deur dié vraag aanstoot geneem het, beteken dat die uitkoms van die vak nie behaal is nie,” het Lucky Ditaunyane, woordvoerder vir Umalusi, gesê. Sommige leerlinge, onderwysers en ouers was ontsteld oor ŉ vraag wat matrieks moes beantwoord in die drama-vraestel. Die leerlinge moes simbolies die verkragting van ŉ baba uitbeeld deur van ŉ brood en ŉ besemstok gebruik te maak. Die vraag is gebaseer op Lara Foot Newton se verhoogstuk, “Tshepang”, wat op ware gebeure gebaseer is. Ditaunyane sê Umalusi se vakkundiges is sensitief vir kwessies van nasionale beswaar soos verkragting, geweld en mishandeling. “Dit is ook belangrik om in ag te neem dat grootse dramatiese werk kontekstueel, histories en sosiaal relevant moet wees.” Die departement van basiese onderwys het vroeër in ŉ verklaring gesê hy oorweeg om die eksamenvraag uit te sluit. “Die departement sal ŉ proefsteek doen van antwoordstelle van leerders regoor die nege provinsies, om te bepaal of daar enige benadeling vir die kandidate was. Indien daar bewyse is dat kandidate deur die vraag geraak is, dan sal die vraag uitgesluit word.”